শিল্পীর প্রথম ছবি ‘অশ্বগুলো’। শক্তি ও গতির একত্র উদ্বোধন অশ্ব ছাড়া আর কী হতে পারে? বায়ুবেগে ধাবমান এই ঘোড়া স্থির হয়ে আছে শিল্পীর ক্যানভাসে। দ্বিতীয় ছবির নাম ‘রান’। এ যেন মৃত্যুভীতি থেকে সর্বশক্তিতে পলায়নপর দুটি মানবদেহ। তবে দেহ এখানে আর দেহ থাকেনি, রুদ্ধশ্বাসে ছুটে চলা ক্ষেপ্রতার প্রতিমূর্তি হয়ে উঠেছে। শাহাবুদ্দিনের তৃতীয় ছবি ‘অশ্ব’। শক্তিমদমত্ততায় এই অশ্বের অপরূপ প্রকৃতি ও আকৃতি ধরা পড়েছে। পরবর্তী ছবির নাম ‘ফ্রিডম’। মুক্তিযুদ্ধের চেতনায় ভাস্বর শাহাবুদ্দিন যেন সচেতন মন থেকে একজন মুক্তিযোদ্ধার স্বাধীনতার প্রথম আস্বাদ অভিব্যক্ত করেছেন। মুক্তির আনন্দে দুহাত প্রসারিত করে লাফিয়ে ওঠা মানুষটির উদ্দাম উল্লাসে সময় যেন মুহূর্তের জন্য স্থির হয়ে আছে এখানে। শিল্পীর সর্বশেষ ছবির নাম ‘স্পিড’ বা গতি। গতি তির্যক, ওপর থেকে নিচে কিংবা নিচ থেকে ওপরে দিগন্তরেখার সমবর্তী হয়ে যায়। মানবদেহের অত্যাশ্চর্য পেশির আন্দোলনে ধাবমান মুহূর্ত বুঝি আর ফিগারের মধ্যে আবদ্ধ থাকে না, তাঁর অবয়ব গতিবাদের নবসূত্র রচনা করে। মূলত শাহাবুদ্দিনের পাঁচটি ছাপচিত্র ‘ফিগারস’ নামাঙ্কিত হলেও ফিগার তাঁর ভাষ্য নয়, এর মধ্য দিয়ে তিনি আরেক গতিতত্ত্বের সোনার হরিণকে ধরতে চেয়েছেন।